Beza zo avad en peb parrez eun neubeudig all hag o deus, mar plich, resevet eur "certificat d'études" a-benn kuitaat ar skol. En devez m'o doa bet an tam paper-ze oa lorc'h enno ha sonjal a rea d'ezo oant doktored. Pa ia ar doktored-ze d'ar foar, pe e kear da ober eur gefridi bennag, e gemeront ar gazetenn. Peseurt gazetenn ? Unan gallek na petra 'ta ! Unan brezonek ne ve ket enorapl awalc'h. Lenn a reont an traou prinsipala a zo war ar journal ha ken avanset e vezont aliez arok kregi er journal evel pa lakeont anezan en ho godel. Mez an enor da ziskouez d'ar mignoned e lennont eur gazetenn gallek a dalv eun dra bennag, ac'hanta ! [...] Kredi a reont ar Vretoned n'int ket gwest da skriva evel ma ra ar C'hallaoued. Mad eo, a dra zur, beza sklerijennet war an traou a dremen en hon amzer en Bro-C'hall hag en Breiz. Eun dever eo evit peb Breizad a galon klask interest ar Vro, ha mad eo ivez deski pellaat diouthi kement grizienn fall a zo oc'h e ampoezoni.